**Η ΜΑΓΕΙΑ ΤΩΝ ΧΡΙΣΤΟΥΓΕΝΝΩΝ**

Κάποια χρονιά, μια χριστουγεννιάτικη νύχτα, το κρύο έκανε βόλτες στους μεγάλους δρόμους της πόλης. Θαρρείς πως παρακινούσε τα δέντρα να χορεύουν κουνώντας τα χιονισμένα κλαδιά τους δεξιά και αριστερά. Η νεράιδα του χιονιού είχε σκεπάσει όλο το τοπίο με το παγωμένο άσπρο της πέπλο και ούτε άνθρωπος δεν κυκλοφορούσε εκείνη τη νύχτα, εκτός από το δωδεκάχρονο Νικόλα.

Το παιδί εδώ και κάμποσο καιρό ζούσε στο δρόμο μόνο του, άλλοτε στα παγκάκια του πάρκου, άλλοτε σε εγκαταλειμμένα ερείπια. Τον τελευταίο καιρό βρήκε καταφύγιο σ΄ ένα παλιό έρημο σπίτι. Με το φως του ήλιου έπαιρνε το παλιό βιολί του παππού του και παίζοντας προσπαθούσε να επιβιώσει.

Στο δρόμο καθημερινά φοβόταν, σαν και κείνο το βράδυ, που το κρύο τον χτυπούσε άκαρδα στην πλάτη. Τα ρούχα του ξεθωριασμένα και σκισμένα δεν του πρόσφεραν ούτε λίγη ζεστασιά. Κυριαρχούσε σιωπή και το μόνο που τη διατάρασσε ήταν το τουρτούρισμα του Νικόλα.

Η ώρα περνούσε. Μάζεψε τα λίγα κέρματα, που του είχαν ρίξει οι περαστικοί για τις θλιμμένες μελωδίες που έπαιζε με τα βιολί του, τα έβαλε στην τσέπη του και πήρε το δρόμο για το σπίτι. Καθώς βάδιζε, του φάνηκε ότι άκουσε από κάπου εκεί κοντά, χαρούμενες φωνές να τραγουδούν χριστουγεννιάτικα κάλαντα.. Πλησίασε στο φωτισμένο παράθυρο και κοίταξε με μάτια θλιμμένα. Ξεχάστηκε… Μαγεύτηκε… Η ματιά του περιπλανήθηκε σ΄ ένα μεγάλο δωμάτιο, όπου δέσποζε ένα πανέμορφο χριστουγεννιάτικο δέντρο, στολισμένο με πολύχρωμες μπάλες, λαμπιόνια κι ένα κίτρινο αστεράκι στην κορυφή, που του έφερε στο νου του τα λόγια της μητέρας του, «το άστρο που θα σε ακολουθεί όπου και αν πας, θα είμαι εγώ!». Οι πλούσιες λιχουδιές συμπλήρωναν την εορταστική ατμόσφαιρα, που απολάμβανε ξένοιαστα η ευτυχισμένη οικογένεια. Η καρδιά του σφίχτηκε! Τα μάτια του θόλωσαν και δάκρυα κύλησαν από τα μάγουλά του στο κατάλευκο χιόνι.

Έτσι ζούσε ο Νικόλας! Αθέατος θεατής της ζωής των άλλων, έκλεβε λίγη από την ευτυχία τους, πίσω από φωτισμένα παράθυρα και μισάνοιχτες πόρτες… .και ευχόταν κάποια μέρα, κάποια Χριστούγεννα να βρίσκεται κι εκείνος μέσα σ’ ένα όμορφο σπίτι με δικούς του αγαπημένους ανθρώπους γύρω του. Όλοι τον περιφρονούσαν και τον περιγελούσαν σαν να ήταν ο πιο παρακατιανός στην τόσο άδικη και σκληρή για εκείνον κοινωνία. Άλλωστε πότε στόλισε εκείνος χριστουγεννιάτικο δέντρο; Πότε ένιωσε τη στοργή και τη ζεστασιά μιας οικογένειας; Σε όλα η απάντηση ήταν «ποτέ»!

Σκούπισε τα βουρκωμένα του ματάκια και συνέχισε το δρόμο του σκεπτικός. Περπατώντας αφηρημένα σκόνταψε και όλα τα κέρματα που είχε στην τσέπη του σκόρπισαν στο παγωμένο χιόνι. Γονάτισε κι άρχισε να ψάχνει για να μαζέψει τον κόπο του κέρμα - κέρμα. Και κει που ψηλάφιζε με τα ξεπαγιασμένα χεράκια του το χιόνι, τα δάχτυλά του σταμάτησαν σε μια κρυστάλλινη μπάλα, μια χριστουγεννιάτικη κρυστάλλινη μπάλα…. Κρατώντας τη προσεκτικά με τα δυο του χέρια σηκώθηκε σιγά σιγά όρθιος, μαγεμένος από μια εκτυφλωτική λάμψη και απορημένος άκουγε κάποιον να του λέει: «Νικόλα, το ξέρω πως είσαι δυστυχισμένος, αλλά σήμερα το βράδυ η ζωή σου θα αλλάξει!»

Σάστισε, πέταξε τη μπάλα μακριά κι άρχισε να τρέχει προς το καταφύγιό του… Κάτι όμως τον έκανε να σταματήσει. Μια γυναικεία τσάντα , ένας σκούφος, μήλα και πορτοκάλια σκόρπια από δω κι από κει και πιο πέρα μια γυναίκα να ζητάει απεγνωσμένα βοήθεια για να μπορέσει να σηκωθεί. Ο Νικόλας έσκυψε τη ρώτησε αν πονούσε και τη βοήθησε να σηκωθεί. Γύρισε και τον κοίταξε και αμέσως τον αναγνώρισε. Ήταν το παιδί που έπαιζε όλο το απόγευμα βιολί στην παραπάνω γωνιά του δρόμου. Θυμήθηκε που κοντοστάθηκε γιατί τη συγκίνησε ο σκοπός που έβγαινε από τα παιδικά του χεράκια. Είχε μάλιστα αδειάσει όλα τα ψιλά που είχαν απομείνει στο πορτοφόλι της από τα χριστουγεννιάτικα ψώνια της.

Τον ευχαρίστησε ευγενικά και του χάιδεψε τρυφερά τα μαλλιά. Δεν ήταν στην πρώτη της νιότη αλλά ούτε και ηλικιωμένη. Το βλέμμα της είχε μια πρωτόγνωρη ζεστασιά και η φωνή της, όταν τον ρώτησε πως τον λένε και πού πηγαίνει τέτοια ώρα μόνος του, ακούστηκε στ΄αυτιά του σαν γλυκιά μουσική. Εκείνος γεμάτος ντροπή, με σκυμμένο το κεφάλι έδειξε με το χέρι του το κατασκότεινο σπίτι που τον «φιλοξενούσε»…

Η Μυρσίνη, δασκάλα μουσικής, ήταν μια μοναχική γυναίκα, που οι νότες της και οι παρτιτούρες της τη συντρόφευαν και την ταξίδευαν μακριά από τη μονοτονία της καθημερινότητας. Η δυστυχία και το μουσικό ταλέντο του μικρού Νικόλα άγγιξαν τις χορδές της ευαίσθητης ψυχής της. Η εικόνα του μικρού βιολιστή- βιοπαλαιστή τη συγκίνησε. Στο μυαλό της αυτόματα έγινε η σύγκριση του εαυτού της μ΄ αυτό το παιδί. Οι δικοί της γονείς, μόλις διαπίστωσαν την κλίση της στη μουσική, την πήγαν σε ωδείο και μετά συνέχισε τις σπουδές της για να γίνει αυτό που ονειρευόταν. Ο Νικόλας ήταν ένας αυτοδίδακτος μουσικός των δρόμων, που μόνος του χωρίς δασκάλους ανακάλυπτε τη μαγεία της μουσικής και την εξαργύρωνε πολύ φτηνά για να επιβιώσει. Ε λοιπόν αυτή θα γινόταν η δασκάλα του, η οικογένειά του, το σπίτι του! Κι αυτός θα γινόταν το παιδί της και ο μαθητής της!

Τα λόγια που βγήκαν από το στόμα της ήταν λίγα και ζεστά, κατευθείαν απ΄την καρδιά της. «Νικόλα, είμαι η Μυρσίνη. Αφού είμαστε γείτονες τι θα ΄λεγες να ερχόσουν να μείνεις μαζί μου; Εγώ θα σου μάθω μουσική και ποιος ξέρει κάποτε μπορεί να παίζουμε και στην ίδια ορχήστρα!

Το μικρό αγόρι σαστισμένο κούνησε αμήχανα το κεφάλι του και ψέλλισε πως έπρεπε να περάσει για λίγο από το σπίτι του. Δεν είχε να πάρει τίποτα σπουδαίο από κει. Μια τσαντούλα με λίγα πραματάκια σε μια γωνίτσα ήταν όλα τα υπάρχοντά του. Όμως στο ερείπιο αυτό είχε αφήσει ένα κομμάτι της δύσκολης ζωής του, είχε μοιραστεί μαζί του τις αγωνίες και τους φόβους του. Έπρεπε να ρίξει μια τελευταία ματιά στη ζωή που άφηνε πίσω του. Μπαίνοντας όμως μέσα, τον περίμενε μια έκπληξη, ένα θαύμα! Μπροστά του έβλεπε τη χριστουγεννιάτικη μπάλα, που είχε πετάξει πριν από λίγο στο χιόνι να την κρατάει ο Αη Βασίλης και να του λέει: «Τώρα πίστεψες;»

Δάκρυα χαράς κύλησαν στα μάγουλά του. Μέχρι τώρα είχε γνωρίσει τη σκληρή πλευρά της ζωής και ποτέ του δε πίστεψε στα θαύματα. Τώρα μπορούσε κι αυτός να ελπίζει σε καλύτερες μέρες. Η αγάπη της Μυρσίνης του χτυπούσε την πόρτα και έπρεπε να τη δεχτεί με ανοιχτές αγκάλες.

Έβαλε στον ώμο τα λίγα υπάρχοντά του και έφυγε για το καινούριο του σπίτι. Εκεί τον περίμενε η καλή του η νεράιδα, η Μυρσίνη, να του προσφέρει την αγάπη της. Και στους δυο έλειπε κάτι, που ο ένας το βρήκε στον άλλο. Εκείνη ήθελε να δώσει αγάπη κι εκείνος διψούσε για αγάπη... Και τότε ο Νικόλας κατάλαβε ποια είναι στ΄ αλήθεια «η μαγεία των Χριστουγέννων»… τα δώρα του Αη Βασίλη….. Είναι η χαρά που προσφέρει η αγάπη και σ΄αυτούς που τη δίνουν και σ΄αυτούς που τη δέχονται…

Το επόμενο πρωί ξύπνησα με ανάμεικτα συναισθήματα. Ήταν το ωραιότερο όνειρο, που είχα ποτέ δει. Μέρες τώρα παρατηρούσα τη Μαρία, την κόρη της κυρα-Φωτεινής, της καθαρίστριας, να κολλάει το μουτράκι της στη μεγάλη βιτρίνα με τα πολύχρωμα παιχνίδια και μετά να φεύγει σκυφτή με αργόσυρτο βήμα. Κατευθύνθηκα στο χριστουγεννιάτικο δέντρο μας, η ματιά μου στάθηκε στο πιο μεγάλο πακέτο. Ήμουν σίγουρη πως ήταν για μένα. Όμως ήμουν σίγουρη και για κάτι άλλο , πως δεν το είχα ιδιαίτερη ανάγκη ενώ για τη Μαρία θα ήταν σαν να της χάριζα τον κόσμο όλο!

Ήμουν τόσο χαρούμενη, που για πρώτη φορά προτίμησα να στερήσω τον εαυτό μου από κάτι που το ήθελα τόσο πολύ, γιατί κατάλαβα πως κάποιος άλλος το χρειαζόταν περισσότερο από μένα. Ήμουν τόσο χαρούμενη, που επιτέλους ένιωσα πραγματικά τη μαγεία των Χριστουγέννων ……